b'\n_START_ARTICLE_\nKampanjski \xc5\xa1\xc4\x8dit Holm\n_START_PARAGRAPH_\nKampanjski \xc5\xa1\xc4\x8dit Holm (nem\xc5\xa1ko Cholmschild) je bilo kampanjsko voja\xc5\xa1ko odlikovanje tretjega rajha.\n_START_SECTION_\nOzadje ustanovitve odlikovanja\n_START_PARAGRAPH_\n\xc5\xa0\xc4\x8dit je bil ustanovljen 1. julija 1942, namenjen pa je bil pripadnikom Wehrmachta, ki so branili obkoljen \xc5\xbeep okoli sovjetskega mesta Holm ob reki Lovat v obmo\xc4\x8dju Kalinin. Mesto so pozimi 1941/42 po veliki protiofenzivi obkolile enote Rde\xc4\x8de armade in v njem obkolile nekaj tiso\xc4\x8d pripadnikov Wehrmachta pod poveljstvom generalmajorja Theodorja Schererja. Ta je od Hitlerja dobil ukaz, da mora mesto braniti do poslednjega mo\xc5\xbea. Nem\xc5\xa1ke enote so tako v obro\xc4\x8du vzdr\xc5\xbeale od 21. januarja do 5. maja 1942. Za zasluge je Scherer prejel hrastove liste k Vite\xc5\xa1kemu kri\xc5\xbeu \xc5\xbeeleznega kri\xc5\xbeca, sam pa je kasneje podelil kampanjski \xc5\xa1\xc4\x8dit Holm 5.500 pre\xc5\xbeivelim pripadnikom Wehrmachta in Luftwaffe.\n_START_SECTION_\nOblika in materiali\n_START_PARAGRAPH_\n\xc5\xa0\xc4\x8dit je v prvotni obliki oblikoval Polizei Rottwachtmeister Schlimmer, popravil in dodelal pa ga je znani oblikovalec nem\xc5\xa1kih odlikovanj, profesor Klein iz M\xc3\xbcnchna._NEWLINE_\xc5\xa0\xc4\x8dit je imel obliko srednjeve\xc5\xa1kega bojnega \xc5\xa1\xc4\x8dita bil pa je visok 65 in \xc5\xa1irok 40\xc2\xa0mm in pritrjen na podlago iz blaga. Na sredini \xc5\xa1\xc4\x8dita je bil relief orla, ki je gledal na levo, v kremplih pa je dr\xc5\xbeal \xc5\xbeelezni kri\xc5\xbeec. Pod kri\xc5\xbecem je bilo v velikimi tiskanimi \xc4\x8drkami napisano CHOLM, pod tem napisom pa je bila letnica 1942. \xc5\xa0\xc4\x8dit je bil izdelan iz razli\xc4\x8dnih kovin, odvisno od serije. Prve serije so bile izdelane iz lahke zlitine in pritrjene na ve\xc4\x8dji ovalni kos blaga, kasnej\xc5\xa1i \xc5\xa1\xc4\x8diti pa so bili izdelani iz nemagnetnega cinka in pritrjeni na blago enake oblike kot je bil \xc5\xa1\xc4\x8dit. Prvi primerki so bili pritrjeni na blago dimenzij 102 x 62\xc2\xa0mm, kasnej\xc5\xa1i pa na kose, velike 78 x 54\xc2\xa0mm. \xc5\xa0\xc4\x8diti so bili na blago pritrjeni s pomo\xc4\x8djo treh kovinskih zavihkov, na zadnji strani pa je bil kos tr\xc5\xa1ega papirja velikosti \xc5\xa1\xc4\x8dita._NEWLINE_Obstaja veliko ohranjenih primerkov na podlagi iz sivega blaga, ki so bili podeljeni pripadnikom Wehrmachta, redkej\xc5\xa1i pa so \xc5\xa1\xc4\x8diti na podlagi iz modrega blaga uniform Luftwaffe. Mo\xc5\xbeno je tudi, da so obstajali \xc5\xa1\xc4\x8diti na podlagi iz mornari\xc5\xa1ko modrega blaga, ki so se morda podelili kateremu od pripadnikov Kriegsmarine, ki je ob\xc4\x8dasno po reki Lovat oskrbovala holmski \xc5\xbeep ._NEWLINE_Odlikovanje se je nosilo na levem rokavu uniforme, pod oznako pripadnosti rodu vojske, za no\xc5\xa1enje na civilni obleki pa so obstajale miniaturne zna\xc4\x8dke \xc5\xa1\xc4\x8dita, ki jih je nosilec lahko kupil na podlagi dokumenta o podelitvi \xc5\xa1\xc4\x8dita. Leta 1957 je bila izdana denacificirana razli\xc4\x8dica odlikovanja za vojne veterane, ki je imela spremenjeno glavo orla in odstranjeno svastiko z \xc5\xbeeleznega kri\xc5\xbeca._NEWLINE_Poleg odlikovanja je vsak prejemnik dobil pisno potrdilo velikosti A5 (136 X 201\xc2\xa0mm) z imenom in priimkom, enoto v kateri je slu\xc5\xbeil in faksimiliranim podpisom generalmajorja Schererja.'